Nick Zimmermann (DF), 2025-05-14:
Tusind tak.
Jeg sad lige et øjeblik og var lidt tvivl og tænkte: Gud, er det den forkerte forespørgsel, jeg er mødt op til?
For det begyndte at handle om Israels kamp mod terrorisme.
Men det viste sig så alligevel at være den helt rigtige, så tak for det.
Jeg må bare starte med at sige, at ønsker man en grøn løsning, er atomkraft jo den eneste reelle grønne løsning, der er lige nu.
Vores nabolande buldrer af sted i forhold til atomkraft.
Der er flere steder, hvor man enten har udbygget atomkraft eller har planer om at udbygge atomkraft, og det er jo klart noget, vi skal lade os inspirere af her i Danmark.
Det kunne eksempelvis være den måde, hvorpå vi kunne undgå at ødelægge så mange landdistrikter, fordi vi bliver ved med at opsætte de her forfærdelige solcelleparker, som jo har massiv ødelæggelse bag sig.
Derfor kan jeg ikke lade være med at spørge om, hvad det er, man venter på, og hvorfor man ikke bare kommer i gang.
Nu kunne jeg selv se, at statsministeren for en lille uges tid siden, i slutningen af sidste uge, også åbnede en lille dør på klem for, at det da måske godt kan ske, at atomkraft ikke er fuldstændig udelukket i dansk kontekst.
Det synes jeg var meget spændende.
Især taget i betragtning af hvad der tidligere har været sagt her i Folketingssalen af andre gode folk og ordførere fra hendes parti om forskellige ting inden for atomkraft, var det noget vildt at se, hvordan statsministeren vendte på en tallerken.
Der er jo ingen, der nogen sinde har sagt, at det kan lade sig gøre på 5 minutter at opsætte et atomkraftværk – bare lige tjubang, og så er det opsat, og så kører bussen ellers.
Men hvis vi kigger på, hvordan energiplanlægning er gået de sidste 20 og 30 år,
har det kun handlet om flere solceller og flere vindmøller, og alligevel har vi en udfordring med, at vi har skiftende elpriser.
Alene sidste år havde vi nogle tårnhøje elpriser, der gjorde, at rigtig mange danskere var i tvivl om, hvad for et rum de skulle have strøm i, og hvad for et rum de ikke skulle.
Derfor kan jeg ikke lade være med at undre mig over, at der stadig væk er nogle, der ser det som løsningen bare at opsætte flere vindmøller og flere solceller, når nu det er det, man har forsøgt sig med igennem de sidste 20-30 år, og missionen ikke er lykkedes.
De partier, der ønsker, at der bare skal opsættes flere solceller, og at atomkraft aldrig nogen sinde skal være nogen realitetsforhandling, skylder folk som mig og mine naboer og folk, som bor i områder som mit, at svare på, hvad løsningen så skal være, når der er flere og flere marker og flere og flere landdistrikter, der bliver propfyldt med solceller.
Danskerne, inklusive mine egne naboer, kan se, hvordan deres huspriser rasler ned, fordi de store grønne områder og de gode markjorder osv., man har bosat sig omkring, nu i dag er propfyldt med solceller.
Når man vælger bare konstant at tage den løsning med at sige nej til atomkraft og sige ja til ting, hvis eneste formål, føles det efterhånden som, er at destruere landdistrikterne, er det ikke ordentligt.
Det er ikke en ordentlig politik.
Det er en ligegyldighed over for folk, der bor uden for de store byområder, som jeg ikke bryder mig om.
I øvrigt virker det også efterhånden en gang imellem lidt smålatterligt at blive ved med at snakke om, at vi bare skal opsætte langt flere solceller.
For hvad sker der rundtomkring i verden – i Indien, i Kina og forskellige andre steder i verden?
De buldrer af sted, og det har de ikke tænkt sig at stoppe med.
Det skal være ordene herfra.